1358-an, maiatzaren 21-ean, Beauvais eskualdeko ehun bat laborari oldartu ziren beraz, aseak zirela, eta aseak baino aseago ere! Nahiz berriak etziren orai bezala hedatzen, mugimendua laster hedatu zen. Bazterrak kexatu ziren ere Parisen, han etzirelarik laborariak, bainan arrazoin beren gatik halere. Guillaume Carle arizan zen preseski bi mugimenduak, baserrikoa eta Parisekoa, batetaratu nahiz, bainan debaldetan. Normandian, Pikardian, Pariseko aldean eta hor gaindi, zonbait aste biziki nahasiak izan ziren, zernahi gauza itsusi izan zen, kasik ezin sinetsiak... Azkenean, erregegaia (aita beti preso zuen printzea) aski bortizki mendekaturik oldartueri, jazarkundea eztitu zen... Bakeari buruzko bilkura bat eginen zelako estakuruan, Guillaume Carle abilki bildu zuten eta burua moztu zioten! Hainbestenarekin, oldartu ainitz elgarrekin ziren batez, erregearen aldekoek zafratu zituzten gogorki. Eta nor zen zafratzaile horien buru? Karlos II Gaixtoa (Charles le Mauvais), bestalde Nafarroako errege zena, bainan Frantziako erregearen familiakoa izanki... Jakeskeria Handia hola bururatu zen. Aise lehenago izanak ziren beste batzu, hala nola batto Normandian, 996-an. Hango printzeak, nehor ez gehiago oldartzeko gisan, zango-besoak motzarazi zaizkioten jazarri ziren askori... Denbora heietan, hola zen bizia...